Excelsior het nie kat se kans teen begeesterde Tiere | Netwerk24
Excelsior het nie kat se kans teen begeesterde Tiere
Young Peoples se Lorenzo Jacobs (bouler) het ’n goeie naweek met die bal én die kolf gehad teen die span van Excelsior.Foto: Tandy-Lee Marinus
Young Peoples (Tiere) se eerste span het Saterdag die span van Excelsior met sewe paaltjies geklop in sy Boland-promosieligawedstryd by Dal Josafat-stadion.
Excelsior, wat eerste deur die Tiere ingestuur is, teken 144/10 in 44.3 beurte aan met slegs Yusuf Khan (26) wat enigsins weerstand bied.
Anwill Andrews (10-2-29-3), Lorenzo Jacobs (7.3-0-25-2) en Leswin du Plessis (7-0-27-2) is die manne wat verwoesting gesaai het met hul uitstekende boul­werk. Die Tiere verloor in hul kolfbeurt twee vroeë paaltjies toe Excelsior ont­slae raak van die openingskolwers.
Maar die ervare Lorenzo Jacobs (65*) en Bjorn Hollenbach (35*) kolf die wind uit die besoekers se seile en behaal die telling in die 31ste boulbeurt. • Komende naweek speel Young Peoples 1 teen Touwsrivier (weg), die tweede span speel in ’n baie belangrike 20/20 wedstryd teen Maties op Coetzenburg.